留墓松
作者：衛宗武
朝代：宋

paragraphs: 青青冢上木，夭矯摩太虛。
日夜之所息，雨露之所濡。
其來至高曾，奚啻五世儲。
偉哉廊廟材，而受斤斧屠。
其間鍾異質，形氣與衆殊。
小者近十圍，大者百尺軀。
九苞鳳可巢，千載苓可耡。
難以刀鋸加，俾與玉石俱。
留爲龍鸞種，要産駒與雛。
咨汝二十二，結交猶朋徒。
共期松喬壽，以衛龍虎區。
子孫其保之，慎勿使剪除。
毋傚發冢儒，假辭取珠襦。
羣柏既就殲，所存能幾餘。
時哉能得已，涕泣而長吁。